એ જમાનામાં આખા દેશમાં વડોદરા રાજ્યમાં જ મફત અને ફરજિયાત શિક્ષણનો પ્રયોગ પ્રથમ થયો હતો. મહારાજાની સાથેના શિક્ષણ અધિકારીઓ પણ એટલા જ નિષ્ઠાવાન અને મહારાજાની ભાવનાને સાર્થક કરવા માટે પ્રયત્નશીલ હતા. એટલે છોકરાઓ તો શાળાએ જવા લાગ્યા અને ભણવા લાગ્યા. પરંતુ હવે પ્રશ્ન છોકરીઓના ભણવાનો હતો. ગામ લોકો પુરુષ શિક્ષક પાસે પોતાની છોકરીઓને ભણવા મૂકવા માટે તૈયાર ન હતા. સમાજની મર્યાદાઓ નડતી હતી અને સ્ત્રી શિક્ષિકાઓ લાવવી ક્યાંથી ? આ મોટો પ્રશ્ન હતો.